**Lautastate**

a . It wapen fan Lauta is in giele liuw yn in blau fjild. De liuw, kening fan de dieren, stiet foar Jezus. Dat wapen ha se wierskynlik oannommen doe’t se dielnamen oan de krústochten nei it midden-easten. Hjirplaatsje fan it wapen

b . Yn it jier 1192 as it hiele gebiet, wat no Nederlân hyt en fier der omhinne, kerstene is, is de baas oer dit hiele gebiet de biskop fan Utrecht. Schelte Lauta bout, op in natuerlike hichte troch de see dellein, in stins te Wier. Earst waarden de brede grêften groeven, sadat de grûn dy’t der út kaam in noch moaiere hichte opsmiet. Dêr boppe op waard de stins boud, in stiennen hûs. Yn dy tiid is der ferlet fan sterke huzen foar de rikere lju, want se wolle har ferdigenje kinne. Op de hoeke fan de Ald Mear en de opfeart, dy’t foar Lautawei 13 lâns rint,waard wierskynlik in spiker boud, dat is in opslachplak foar nôt. It is in rjochthoekich stiennen fundamint mei opbou. It stie op de Tún fan dizze pleats fan Lauta. Tagelyk koe it tsjinst dwaan as útkyktoer, omt alle ferkear oer it wetter gie. Doe’t de tsjerke fan Minnertsgea ôfbaarnde yn 1947, binne stiennen fan dit plak ôf brûkt foar de weropbou fan de Minnertsgeaster tsjerke.

De state Lauta wie fia de opfeart, út de Ald Meer wei te berikken. Binnen de grêft, súd-west fan de state, stie in mânske dowetille. De stront fan de dowen waard brûkt foar de wask. Fan it fosfaat waard dy moai wyt.

De Lauta’s binne haadlingen, se meie rjucht sprekke èn binne oertsjûge Roomsk. Sy hawwe tagelyk mei it bouwen fan de state nei alle wierskynlikheid ek de tsjerke boud, dy’t wijdt is oan Sint Jan = Johannes de Doper = Ioannis.

Yn de 17e/ 18e ieu hiene se, foar de preekstoel oer, in bank foar harsels, troch de befolking humoristysk de ‘moskeflap’ neamd.

Se ha har ek dwaande holden mei de oanlis fan de Griene Dyk, de lettere Hegedyk. Want dyjinge dy’t it wetter keart, hat rjocht om it lân bûten dy dyk te brûken. Dat wie in âlde Fryske wet. Lauta hie 98 moargen bûtendyks lân op it Bilt, tsjinoer Monnickhuis en de Winkel.

De bewenners fan Lauta-state hawwe har oanpart yn 1256 grif ek hân yn it stichtsjen fan it kleaster Anjum, tusken Berltsum en Rie.

In Doeke en Eabel Skeltinga binne bekende nammen fan de mei-oprjochters. It hyt dat se fan Minnertsgea kamen, mar leit Lautastate fan Berltsum of sjoen, net ticht by Minnertsgea? Skeltinga betsjut soan fan Skelte. De pastoar fan Wier waard meast levere troch kleaster Anjum yn oerlis en mei ynstimming fan de hear fan Lauta.

Lauta skynt tusken 1350 en 1500 net folle lêst hân te hawwen fan de deilisskippen tusken Skieringers en Fetkeapers. De Ljouwerters hiene it wol op de stinzen yn de omkriten foarsjoen. Miskien wie it ek wol sa dat de Lauta’s it mei de Ljouwerters holden. De Lauta’s sieten faak yn it regear fan Fryslân en fierden itselde wapen mei deselde kleuren as Ljouwert.

Yn 1393, 1416 en 1420 is der in Lambertus van Lauta, wat bliken docht út âlde brieven. Hy hat 3 soannen: Schelte, Ruurd en Jarich.

c . Schelte Lauta docht mei oan de Krústochten. It doel derfan wie Palestine befrije fan de Turken. Mei syn omkesizzer Gerben Lauta en freon Latthien Ludinga slute se har oan by de eallju dy’t nei it easten tuge en dogge tsjinst ûnder it befel fan de grutmaster fan Rhodos. Dy is fan de Oarder fan St. Jan, letter de Malthezer oarder. Se befjochtsje mannich Turk. Gerben sneuvelt yn de striid. Latthien wurd gefangen nommen, mar oardeljier letter útwiksele tsjin alle Turken, dy’t de Grutmaster gefangen nommen hat. Bliid dat de striid der op sit, geane de helden nei 17 jier wer op hûs oan. (Malthezer krús plaatsje)

d . Leginde:

Underweis is Schelte benijd wat de takomst him bringe sil. Op Kreta rieplachtet er in sigeunerin. De wiersister fertelt Schelte dat er stjerre sil, fiif dagen neidat er in wyt krús yn ’e grûn sjocht. Dat krús, gearstald út 4 swellesturten, wurdt troch de ridders fan Rhodos as herkenning droegen. Ek wol Andreaskrús neamd, omt Andreas, ien fan de apostels fan Jezus te Patras yn Gikenlân, oan sa’n krús stoarn is. De heldhaftige mannen geane earst by de Paus oan, dy’t har de seine jout. Dan reizgje se fierder nei keizer Rudolf yn Eastenryk, dy’t har mei grutte eare ûntfangt. Dan giet it, grif net mei lege bûsen want der sil genôch te plunderjen west ha, einlings op hûs oan.

Yn 1410 komt er wer thús. Hy sil doe in jier as fjirtich west ha. Lautastate leit der ûnderwilens fertutearze by en Schelte lit de state kreas opknappe. Der komme stikken by oan en op der komt in nije wetterput. As er him foaroerbûgd om te sjen hoe djip at dy wurden is, falt syn embleem fan de Malthezer oarder him fan de klean en sinkt nei ûnderen op ’e boaiem. Dalik komt Schelte yn ’t sin wat de sigeunerin sein hat en hy stelt syn testamint op. Ropt sibben en kunde by him, fertelt har fan de foarsizzing en stjert de fyfde dei.

e . In oar ferhaal oer Schelte.

As hy fan de krústochten werom komt, wurdt er proast yn it kleaster Aningum (Anjum) by Berltsum. Mar op ien betingst: As syn bruorren stjerre soene, sûnder neiteam achter te litten, soe hy wer út it kleaster meie om trouwe te kinnen. En dat barde. Schelte syn bruorren hiene gjin bern krigen en dat betsjutte dat Lautastate en de landerijen ferlern gean soene foar de Lauta’s en dat it skaai Lauta útstjerre soe. Omdat foar te kommen reizge Schelte nei Switserlân nei it Constanzer Concily om dêr ûntheffing te freegjen fan syn kleasterbelofte om net te trouwen.

Tagelyk moast er foar syn heit freegje om by de frou wei te meien, want dy koene as kat en hûn. Foardat er ôfreizge hie er syn guod testaminte oan Epe Osinga en dy syn bern, foar it gefal dat er omkomme soe op de grutte reis nei Switserlân ta. Mar hy kaam sûn, goed en fleurich werom mei de bul (pauselike brief), tekene yn 1416, dêr’t beide fersiken yn tastien waarden. Hy sil wol in flinke fear litte moatten ha. Nei alle wierskynlikens is doe en dertroch de Winkelpleats mei syn landerijen en Munnickhuis mei it lân der omhinne by kleaster Anjum kaam.

Syn heit Lambertus Lauta skiede yn 1420 fan syn frou. Schelte troude mei Tet Boeles fan Stiens en se setten har nei wenjen op de stins. Se krigen ien soan, Gerben. Dizze Gerben troude mei de widdo fan Hessel van Aysma út Bitgum, Tied van Heerma. Sy hie al twa bern, mar de iene stoar ridlik gau en de oare is ‘op een tijd van hoogwater de moeder te Lauta in de gragt ontvallen en verdronken.’

Sy erfde Aysmastate te Bitgum. Gerben stoar yn 1450 en liet 2 soannen en 1 dochter nei. Hessel, Gerben en Tied.

d . Hessel neamde him no van Aysma van Lauta. Alhoewol der gjin drip Aysmabloed yn siet. Hy troude 2 kear en krige 7 bern. Syn 2e frou is Tjal Fons, in dochter fan Doeke Fons te Jorwert, Grietman fan Baarderadiel, dy’t stoar yn 1522 en hy hat in stien yn it koar te Jorwert. By de 2e frou hie Hessel van Aysma van Lauta in soan Sibold, dêr binne de Aysma’s fan Wirdum fan. Aldste soan fan Hessel is Gerben, Gerbrandus Lauta fan Aysma, dy’t abt west hat yn it kleaster Anjum.

It fyfde bern fan Hessel is Hotse, dy’t troude mei Juffer Hayntsma ‘en waaruit gesproten is’ Hessel. Dizze Hessel troude mei Wybrig Buma te Bitgum. Harren 1e bern Hotse troude de 1e kear mei Lolck van Aysma, dochter fan Schelte en Tyets van Aesgema. Syn nicht.

De 2e kear mei Lolck, dochter fan Johan van Aysma. Ek wer in nicht.

In oar bern dat oan Hotse van Aysma ‘gesproten’ is, is Wibrig, dy’t mei Petrus Knijf troude.

It sechste bern fan Hessel is Schelte Hesselsz van Aysma, dy’t troude mei Tyets (Catharina) van Aesgema. Dizze lju krigen 9 bern, de twadde is Duco, Grietman fan Ferwerderadiel.

It sande bern fan Hessel is Lieuwe van Aysma, dy’t troude mei Margriet van Aarntsma. Sy krigen in soan Johan.

De Aysma’s fan Lauta lykwols binne útstoarn.

Yn 1511 wennet op Lautastate Bauck Lauta. Sy hat 35 pm.(=12 ha) âldlân, yn eigen gebrûk. (plat saedlant ende meden) De erven Schelte Lauta ûntfange fan Aucke Nannes 4 florenen en 21 stuorren, dêr’t de hear Ulbe, de fikaris, 3 florenen ‘voor een eeuwich misse’ fan krijt.

Schelte Hessels Lauta van Aysma en Tyets (Catharina) van Aesgema wenje hjir yn 1543. Se krije 9 bern: Hessel, Duco, Tial, Menk, Jesk, Lolck, Jel en Pieter Lauta.

e . Jel Lauta trout yn 1549 mei Goslick Hiddema, dy’t hjir dan stinshear wurdt. Hy berne is yn 1520, soan fan Herman Piersz (skuonlapper) en Tyets Hiddema. Jel stjert op 19-11-1562. Goslick trout wer mei Syouck van Jelgerhuis, berne tusken 1527 en 1530, widdo fan Andries Aerntsz van Beslinga te Friens, dochter van Wybe Gerrytsz Jelgerhuys en Bauck Mellema. Stoarn te Wier op 4 juny 1573, tusken 43 en 46 jier âld.

Goslick van Hiddema is yn 1551 bysitter fan Menameradiel en yn 1580 sit er yn de Steaten fan Fryslân. Dan wurdt er, as in soarte fan minister fan bûtenlânske saken, twa kear, as har ôffurdige, nei de Steaten-Generaal yn den Haach stjoerd. Yn 1580 waarden alle kleasters foardere troch de Steaten fan Fryslân, de R.K.godstsjinst waard hjir ferbean. Fryslân hie him yn dat jier krekt frijmakke fan de Spanjaarden. Fan de kant fan Grins, dat noch wol Spaansk wie en Roomsk, drigen grutte gefaren.

De man mocht graach hannelje. Yn 1548 ferkocht er in boerehûs fan Lautastate. Dêr hie er alle kâns foar, want alle besit fan de kleasters, dy’t yn 1580 opdûkt waarden, kamen oan de Steaten fan Fryslân. Wa’t it tichtst by it fjoer sit waarmt him it bêste. En hy siet krekt op de geskikte tiid oan it roer fan Fryslân. Goslick van Hiddema gie blykber kwa godstsjinst op dat momint de goede kant oer, want hy krige alle gelegenheid om lân en stimhawwende pleatsen op te keapjen en wer te ferkeapjen. De Hearen fan de Steaten fan Fryslân hawwe der moai fan profiteard. Goslick van Hiddema hat doe foar grif net al te folle jild de pleats De Hondert en de pleatsen op it terrein fan kleaster Anjum kocht. Siouck van Jelgerhuis is stoarn 4-6-1573, Goslick van Hiddema, 72 jier âld op16-4-1593. De latynske tekst, op syn grêfstien yn de tsjerke, oerset yn it Nederlânsk seit:

*‘Goslick van Hiddema, die de oude vrijheid, de zuivere Godsdienst en de rechtvaardigheid in zijn vaderland hersteld heeft, ging, nadat hij dit alles zo goed had volbracht, hier vandaan naar zijn hemelse vaderland’*

Goslick van Hiddema kaam op foar ‘de âlde frijheid’ = de frijheid om Frysk en ûnôfhinklik te wêzen. Mei de ‘zuivere godsdienst’ wurdt hjir de godtsjinst fan de reformaasje bedoeld.

De byldhouwer dy’t dizze bûtengewoan moaie grêfstien makke hat is wierskynlik Jacobus Laurentius fan Harns. Hy wie ek de boumaster fan it stedhûs fan Harns en Dokkum.

f . Andries van Hiddema, de lettere bewenner, wie ‘Ontvanger Generaal’ fan Fryslân. Direkteur fan de belestingtsjinst. Hy beskikte oer belangrike stikken út earder tiden û.o de originele akte fan oerdracht fan Fryslân troch de hartoch van Saksen oan Karel V yn 1515 en it rekwest fan de eallju fan 1565. Andries van Hiddema liet yn 1634 op it stee fan Lauta in nij slot bouwe. ‘Een schoon gesticht van huizinge’.

De State út 1634 stiet op in tekening fan H.van Sminia út 1778. Oan de styl te sjen is it in kopy fan in ôfbylding fan Jacob Stellingwerf, dy’t net bewarre bleaun is. Ommers yn 1778 is de state allang ôfbaarnd. Der is ek in tekening út 1824, in kopy fan in tekening fan Piter Idserdts. (hjir in foto fan Lautastate)

De state bestie út twa boulagen mei in heech sealtek tusken trepgevels.

En fierder:

‘De gevel heeft een gesloten basis, waarboven op elke verdieping kruiskozijnen staan tussen een pilasterstelling met hoofdgestel. De vensters hebben afwisselend driezijdige en halfronde bekroningen. Het geheel doet denken aan Van Campen’s ontwerp voor het Croymanshuis te Amsterdam dat in 1631 gepubliceerd werd in de Architectura Moderna. Ook lijkt het op het middelste deel van het Princessehof te Leeuwarden dat rond dezelfde tijd werd ontworpen door Anthony Coulon. Mogelijk heeft die ook de hand gehad in de bouw van deze nieuwe Lauta State dat was gebouwd in een overgangsstijl van renaissance naar barok. Het huis met een voorterrein was zeven ramen breed en was geheel omgracht. Volgens een oude beschrijving was de State 'een schoon ghesticht van Huysinghe... welke met ongemeen veel hardsteen verciert is'.
De ingang tot de State werd gevormd door een toegangspoort, die ook uit zuilen bestond en bekroond was met een wapenschild. Deze toegangspoort zat lager dan het vloerniveau van de bel-etage, zodat in de achterliggende hal een trap gezeten moet hebben. Tegen de achtergevel was een forse vierkante traptoren aangebouwd, waarvan de bovenste geleding achtzijdig was, bekroond met een koepeldak waarop nog een klokkentorentje gebouwd was. Vanaf de achtkantige geleding torende het boven het hoge dak uit, zodat men vanuit de toren een magnifiek uitzicht gehad moet hebben over het vlakke land.’

(Foto fan Lautastate en foto fan de makette)

Andries van Hiddema hat wol in pear sint om hannen hân.

Binnen de grêften in prachtich park mei in grutte fiskfiver. Rjochts it waskhûs en krekt bûten de state lei de Kokentún (½ ha.), dêr’t de bei- en fruchtbeammen stiene en de grienten op ferboud waarden.

Syn soan Goslick van Hiddema troude mei Juliana van Dekema. Ek dizze Goslick hie in hege baan as ûntfanger by de provinsje. Juliana ferkocht de besitting De Hondert ûnder de Rie yn 1651 oan de Amsterdamse keapman Hans Nuys.

Yn 1580 as it kleaster ferneatige is/wurdt, omdat de R.K.godtsjinst troch de Steaten fan Fryslân ferbean wurdt, komt de Winkel en Munnickhuis mei it lân te keap. It sil Goslick Hiddema van Knijff yn 1728 pas slagje en keapje Munnickhuis der (wer) by.

g . Lutske Goslicksdochter van Hiddema trout mei Horatius Pyters van Knijff. Har soan Godschalk van Knijff (28-10-1666 te Lj.) trout op 21-1-1700 yn Ljouwert mei Helena Aebinga van Humalda (Lj. 28-12-1668) Helena is in dochter fan Philippus Fransz en Helena Siucksdr. Burmania.

Godschalk van Knijff wie riedsordinarius (raad ordinaris) yn it Provinsjale Hôf fan Fryslân. Stoarn op 1-12-1712. Hy is yn de grêfkelder yn de tsjerke te Wier byset, de kistplaat is no yn it Frysk Museum. (Tekst?)

Ferskillende leden fan de famylje Hiddema van Knijff hawwe tsjerkfâd west, ‘doch de administratie van de Heren liet veel te wensen over’, stiet yn ien fan de tsjerkeboeken.

h . De lêste dy’t op de state wenne wie Horatius Hiddema van Knijff. Soan fan Goslick van Knijff en Helena Aebinga van Humalda. Hy is berne te Ljouwert op 16 april 1703 en dêr doopt op 20 april. Wie studint te Frjentsjer op 18 sept. 1719. Hy troude op 22 jierrige leeftyd op 6 maaie 1725 yn de tsjerke fan Wier mei Titia Hillegonda van Burum, dy’t doe 18 jier wie. Ut dit houlik waard berne Godschalk van Knijff op 14 febr. 1728. Titia Hillegonda is in dochter fan Allard van Burum (grytman) en Catharina Johanna van Eysinga. Sy is doopt te Langwar op 24 april 1707 en stoarn te Ljouwert op 27 februari 1773, begroeven te Ferwert, 65 jaar âld. Goslick, krige de baan en titel fan ‘Grytman fan Ferwerderadiel’ yn 1729 fan syn skoanheit oer.

Ek kocht er fan syn skoanheit, dy’t dêr doe op Cammingha State wenne, û.o de Meekmapleats, mar ek in protte oare pleatsen en huzen yn dy omkriten. Horatius socht mear ferdivedaasje yn syn ferneamde boeken as dat er him om syn folk te Ferwert bekroade, liek it wol. Sels bleau er te Wier wenjen.Hy is folmacht op de ‘Landdage’ en sprekt him yn de Steaten út tsjin de erfopfolging fan it stêdhâlderlik hûs yn de froulike liny. Hy wie anti-Oranje. Dertroch lei er by de lu dy’t fòar Oranje binne op in minne namme.

i . Oproer en brân

Midden 18e ieu is it ien en al earmoede. 1744-45 en 1769 binne hongerjierren en ierdappels binne der noch net of hast noch net. Der hearsket tongblier *(mond-en-klauwzeer*) by it fee. In grut part fan de belestingen waard troch de eigeners ferpachte. Dyjingen dy’t de pacht ophellen, stutsen der in moai part fan yn eigen bûse. Doe ek al smiet it folk de skuld fan rampen en de gefolgen dêrfan op de machthawwers.

Se komme yn oproer tsjin de macht fan de besittende klasse, de eallju en de grytmannen. Dyjinge dy’t it minst oanskreaun stiet, moat it as earste ûntjilde en Horatius stie net geunstich bekend. Hy soe it mei de fijân *(Frankryk)* hâlde en it lân ferriede. Yn it roerige jier 1748 brekke yn Fryslân rûnom opstannen út, byg. it pachtersoproer te Kollum. Ek de Doelistebeweging is roerich. De sneons foar de Pinkster 1748 krijt er it berjocht dat er de oare dei op snein 1 juny yn Ferwert ferskine moat. As er dat net docht sil it folk wraak nimme. Horatius doarst net te wegerjen en gie nei Ferwert. Der wie in smite folk op en paad en de klokken waarden let troch de frou fan de liberale predikant ds. De Schiffart ûnder twang fan de befolking. Horatius waard mei syn tige grouwe liif op in hynder set en de bedoeling wie dat er troch alle doarpen fan syn gritenij fierd wurde soe om syn fernedering te toanen. Hy krimmeneare krekt sa lang, fanwege dat grouwe liif, dat se tastiene dat syn soan it fan him oernaam. Horatius Hiddema van Knijff en syn soan Godschalk kamen dea-ynein wer thús. Lekker sliepe wie der net by, want dy nachts waarden se wekker makke troch de rop: ‘Se komme der oan, se komme der oan!’

De opstannige boeren en boargers út Ferwert en omkriten kamen yn de nacht fan 1 op 2 juny 1748 diskant út om de hear van Knijff de earen te waskjen. Dizze wachte it rebelske folk net ôf, mar flechte mei frou en soan troch de achterdoar. By it stalt lei in roeiboatsje yn de grêft en se foeren nei de pastorij, dêr’t dûmny Aggaeus Haitsma wenne. Krekt wenne. De jonge man hie pas in pear dagen dêrfoar syn yntree-rede holden en die ferbjustere de doar iepen.

De oproerkraaiers ferskaften har mei geweld tagong yn de state, sloegen de boel koart en klien en rôven wat se pakke en hâlde koene. Ek it personiel moast har boeltsje pakke. Om it feestje fan de oerwinning te fieren, besopen se har oan de wyn út de kelders. Doe stutsen se it moaie gebou yn de fik. Dêr wiene se noch net tefreden mei, guon woene van Knijff sels te liif. De rôvers setten op nei de pastorij. Van Knijff wie der al bang foar en flechte mei frou en soan it fjild yn. De frou mei de jonge ferstoppen har yn in hutte fan in earme widdo en van Knijff dûkte wei yn in droege sleat, ûnder de delhingjende tûken fan in treurwylch. Yn de iere moarn, as der fan de state oars neat oerbleaun is as in rikjende púnbult, flechtsje se stil en ferslein fierder. Bedobbe ûnder wat reidskeaven gie it op in boerewein fia Marsum op nei Ljouwert. Se krigen ûnderdak by E.S. van Burmania, dy’t meilijen hie mei ‘deze brave en geleerde man’. Hy besocht út te finen, wa’t de lieder fan de brânstichters wie. Faaks hat it R.P. Rieukema west, ûntfanger te Tsjummearum. Rieukema hie dizze funksje foar in fiks bedrach keapje moatten èn wie ryk wurden fan de belestingen dy’t hy op de pachten inne moast. No kaam krekt hy dêr tsjin yn opstân. Wie it faaks in ordinêre aksje út wraak omt van Knijff miskien in bedriging waard foar syn baan? Horatio van Knijff krige gjin fergoeding út ’s Lands kasse’. Hy draaide sels foar de strop op en ferkocht nei alle wierskynlikens it lân oan Burmania. Lautastate waard net wer opboud.

Twa jier letter liet Horatius Hiddema van Knijff in nij bûten bouwe oan de Kooileane te Ferwert en neamde dat Meekma State. Der waarden prachtige tunen, fivers en fonteinen by oanlein.

Op de Homeiepeallen stie oerset út it Latyn: ‘Omt myn hûs yn flammen opgie, moat ik my no mei dizze nederige wente behelpe.’

Unbemiddeld wie hy lykwols net, want hy moast noch jierliks oan belesting betelje: 218 carolusgûnen, 15 stuorren en 24 penningen. In goeie boer betelle ± 70 car. gûnen en in arbeider 10.

Horatius stoar, 66 jier âld, te Ljouwert op 31 maart 1770 en is begroeven te Ferwert.

De soan Godschalk van Knijff waard dykgraaf en ûntfanger. Troude te Ferwert op 3 maaie 1761 mei Johanna Wilhelmina van Wyckel, 24 jier, berne te Britsum op 16 juny 1736, dochter van Johannes Saeckma van Wyckel (sekretaris fan Deputearre Steaten) en Ava Cornelia van Glinstra.

Godschalk is stoarn te Ferwert op 9 july 1767, 39 jier âld. Syn frou stoar te Ljouwert op 28 september 1810, 74 jier âld.

Meekmastate waard, krekt as de measte adelike huzen, yn de Frânse tiid ferkocht en ôfbrutsen yn 1813.

Yn Wier bleaune de toer en it hôf fan Lautastate noch jierren yn wêzen, mar yn 1885 is der neat mear fan oer. It âlde waskhús hat it oant de sechstiger jierren fan de 20ste ieu ta (is foto fan) útholden. Yn 2010 is it lânbougrûn.

j . Yn 1749 wenje hjir yn 21 huzen: 4 boeren, 8 arbeiders, 5 man sûnder berop, 1 earm man, 1 earme widdo, 1 predikant en 1 skoalmaster. As de froulju, bern, pakes, beppes, âlde omkes en muoikes, wezen ensfh. der by opteld wurde, komt dat op in totaal fan 87 ynwenners.

Yn 1748 wiene der noch 90 ynwenners. (n.b. dan wurdt van Knijff mei frou en soan ferballe)